ORDE do 2 de outubro de 2006 pola que se modifican as bases reguladoras das axudas para a mellora técnica e desenvolvemento sustentable dos procesos produtivos agrícolas, establecidas pola Orde do 4 de abril de 2006, no que respecta ao prazo para a xustificación dos investimentos.
CONSELLERÍA DO MEDIO RURAL — III. OUTRAS DISPOSICIÓNS — 11/10/2006

O Regulamento (CE) nº 1257/1999, do Consello, do 17 de marzo de 1999, establece o marco das axudas comunitarias a favor dun desenvolvemento rural sustentable. Estas axudas, que se centrarán nas actividades agrarias e na súa reconversión, poden ter por obxecto, entre outros, a reconversión, e reorientación da capacidade de produción agraria e introdución de novas tecnoloxías e a mellora da calidade dos produtos; a diversificación das actividades coa creación doutras de carácter complementario e alternativo; o desenvolvemento de actividades económicas e o mantemento e creación de postos de traballo, o mantemento e fomento de sistemas agrícolas de baixos imputs; a conservación e promoción dunha natureza de alta calidade e dunha agricultura sustentable que respecte as exixencias ambientais.
A Orde do 4 de abril de 2006 establecía as bases reguladoras para a concesión destas axudas, así como as convocaba para o ano 2006 (DOG do 17 de abril).
No artigo 8 número 1º das ditas bases reguladoras, fixábase como data límite para a presentación dos xustificantes o día 31 de outubro de 2006.
Dado que as aprobacións dos expedientes de axudas se van producir nunha data próxima ao de finalización do prazo para a presentación dos xustificantes dos investimentos realizados, cómpre ampliar o prazo co fin de conceder un prazo máis axeitado para a realización das actuacións previstas nos programas de mellora.
En consecuencia, en uso das atribucións que me foron concedidas,
DISPOÑO:
Artigo único.-Modifícase o artigo 8.1º da Orde do 4 de abril de 2006 pola que se establecen as bases reguladoras das axudas para programas agrarios de mellora técnica e desenvolvemento sustentable dos procesos produtivos agrícolas e se convocan para o ano 2006, que queda redactado do seguinte xeito:
«Artigo 8º.-Execución do programa e certificación.
1. A data límite para a finalización das actuacións previstas nos programas de mellora aprobados será o 15 de decembro de 2006.
En casos excepcionais en que o beneficiario, por causa debidamente xustificada, non poida rematar no prazo establecido, deberá solicitar unha prórroga do prazo de execución, con anterioridade ao transcurso do prazo máximo, especificando os motivos e o prazo de prórroga, que deberá ser aprobado pola Dirección Xeral de Produción, Industrias e Calidade Agrolimentaria. O incumprimento do prazo de realización das melloras e, de ser o caso, da prórroga aprobada, poderá levar consigo a perda dos dereitos á axuda correspondente».
Disposicións derradeiras
Primeira.-Facúltase o director xeral de Produción, Industrias e Calidade Agroalimentaria para ditar as instrucións que considere oportunas para o desenvolvemento normativo e a execución desta orde.
Segunda.-Esta orde entra en vigor o mesmo día da sua publicación no Diario Oficial de Galicia.
Santiago de Compostela, 2 de outubro de 2006.
Alfredo Suárez Canal
Conselleiro do Medio Rural